Catarroja signa un conveni amb l’UJI per a oferir pràctiques acadèmiques al seu alumnat
26 jul. 2021

L'Ajuntament de Catarroja ha signat un conveni de col·laboració amb la Universitat Jaume I de Castelló (UJI). Mitjançant aquest acord el consistori rebrà a l'alumnat en pràctiques de la institució castellonenca perquè puga tindre el seu primer contacte amb el món laboral en l'administració pública municipal.

“Catarroja aposta per la comunitat educativa a la qual volem continuar bastint ponts perquè tinguen possibilitats per a demostrar el seu talent en l'administració. L’UJI és una institució amb un gran prestigi i ara tindrem la fortuna de poder obrir una finestra al fet que el seu alumnat puga continuar formant-se extracurricularment amb la tutela del nostre extraordinari personal tècnic”, explica Jesús Monzó, alcalde de Catarroja.

L'alumnat que complisca els requisits podrà incorporar-se a la plantilla de l'Ajuntament de Catarroja en procés de pràctiques remunerades una vegada finalitzat l'any acadèmic. Aquest conveni s'uneix a l'aposta del municipi pel talent i la formació. Als diferents acords amb el món universitari, s'uneixen el treball i col·laboració constant amb les entitats que tenen presència en el municipi, com és el cas de Florida Universitària, el CIFP i l'Escola de Capatassos.